Okresná prokuratúra Žilina 
Moyzesova 20, 011 56 Žilina 1 	

Sp. zn. : 1 Pv 320/13/5511	Žilina, 23.9.2014
EEČ : 2-43-473-2014

U Z N E S E N I E

Trestná vec:	obvinený XXXXX 
Prečin:	Ohrozenie pod vplyvom návykovej látky podľa § 289 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Žilina
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 09.04. 2013 v čase o 05.51 h s 0,73 mg/l alkoholu v dychu, (čo predstavuje 1,52 promile) viedol osobné motorové vozidlo značky VW Passat 3C, evidenčného čísla XXXXX po ceste I/64 v smere od Rajca do Žiliny, 
pričom  vodič XXXXX svojim konaním porušil ustanovenia  § 4 odsek  2 písmeno c/ Zákona číslo 8/2009 Zbierky zákonov o cestnej premávke.

lebo je trestné stíhanie neprípustné podľa § 9 odsek 1 písmeno g

Odôvodnenie:
       Dňa 23. 09. 2014 dozorový prokurátor uznesením zapokračoval v trestnom stíhaní podľa § 228 ods. 5 Tr. por., nakoľko už pominuli dôvody trestného stíhania. 

       Dňa 11.07.2014 bolo tunajšej prokuratúre prostredníctvom KP Žilina doručené právoplatné rozhodnutie z Poľskej republiky, z ktorého vyplýva, že Okresný súd v Lubline - Zachód vydal dňa 30.01.2014 právoplatný rozsudok, ktorým bol obvinený XXXXX uznaný vinným z trestného činu podľa článku 178a § 1 Trestného zákona Poľskej republiky a bol mu uložený podmienečný trest odňatia slobody vo výmere 3 mesiace so skúšobnou dobou 24 mesiacov a peňažný trest.

        Podľa § 215 ods. 1 písm. d) Tr. por.: Prokurátor zastaví trestné stíhanie ak je neprípustné podľa § 9 Tr. por.

        Podľa § 9 ods. 1 písm. g) Tr. poriadku  trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva. 

	Podľa článku 35 ods. 1 písm. b) Európskeho dohovoru o odovzdávaní trestného konania, ktorým je Slovenská republika viazaná, osobu, nad ktorou bol vynesený právoplatný a vykonateľný trestný rozsudok, nemožno pre ten istý čin ani stíhať ani odsúdiť ani na nej nemožno vykonať trest v inom zmluvnom štáte, pokiaľ uložený trest bol úplne vykonaný alebo sa vykonáva, alebo úplne alebo z jeho nevykonanej časti podliehal milosti alebo amnestii, alebo nemôže už byť vykonaný vzhľadom na premlčanie.

	Z uvedeného teda vyplýva, že právoplatné rozhodnutie Okresného súdu v Lubline - Zachód,  Poľská republika,  teda dožiadaného štátu v prevzatom trestnom stíhaní, tvorí prekážku ďalšieho stíhania. Orgány činné v trestnom konaní v Slovenskej republike preto vo veci ďalej nie sú oprávnené konať. 

	Na základe týchto skutočností som bez ďalšieho rozhodol tak, ako je uvedené vo výrokovej časti tohto uznesenia a trestné konanie vo veci prečinu ohrozenia pod vplyvom návykovej látky podľa § 289 ods. 1 Tr. zák.,  som podľa § 215 ods.. 1 písm. d) s poukazom na § 9 ods. 1 písm. g)  Tr. por. zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marek Sinčák
prokurátor